Ma bied R50 000 aan om seuns te moorŉ 50-jarige vrou van KwaZulu-Natal is in hegtenis geneem nadat sy glo R50 000 vir iemand aangebied het om haar twee seuns te vermoor. Kol. Jay Naicker, ŉ polisiewoordvoerder, het Woensdag gesê die vrou is in Gamalakhe in Port Shepstone in hegtenis geneem. “Die vrou het na bewering ŉ familielid, wat onlangs uit die tronk vrygelaat is, genader om haar seuns te vermoor en hom R25 000 per kind aangebied,” het Naicker gesê. “Die beweerde motief vir die beplande moorde was om versekeringsgeld te bekom op ŉ polis wat sy vir haar seuns uitgeneem het.” Die familielid het die saak by die polisie aangemeld. ŉ Polisiebeampte, wat hom as ŉ huurmoordenaar voorgedoen het, het haar by haar huis in hegtenis geneem nadat sy foto’s van haar seuns gaan haal het om vir hom te gee. Haar seuns was tydens die voorval by die huis. Die ma, van drie kinders, moet binnekort in die Port Shepstone-landdroshof verskyn op ŉ aanklag van sameswering tot moord.